Messadi pertuccont contribuziun per il pumptrack Fontanivas, Glion

Preziada presidenta dil parlament

Stimadas parlamentarias, stimai parlamentaris

L'uniun «a Glion», la quala ei vegnida fundada igl atun 2021, ha la finamira da planisar e realisar projects ed ideas innovativas els secturs da sport, cultura e dil temps liber. In project che stat specialmein a cor all'uniun e vegn discutaus gia dapi onns ei la realisaziun d'in pumptrack a Glion. Il pumptrack a Fontanivas Glion duei esser ina zona da sentupada per giuven e vegl. In liug nua ch'ins sa far activitads sportivas ni semplamein observar la truscha multifara. Il liug a Fontanivas ei predestinaus per in pumptrack cunquei che l'infrastructura existenta sco il bogn aviert, il plaz da ballapei ed il plaz da tennis vegn cumplettada a moda raschuneivla. Per saver realisar il project suttametta la suprastonza communala al parlament communal l'approbaziun d'ina contribuziun da 100'000 francs.

Situaziun da partenza e descripziun dil project

Pumptracks ein ton plazzas da giug sco era indrezs da trenament per quels che semovan cun velo, skateboard ni trottinet sin tut ils scalems da habilitad. Tracks asfaltai ein hotspots per tuttas sorts bikers ch'enqueran in'aventura sportiva plein divertiment. Habilitads fundamentalas e diversas sco prender si slontsch, megliurar la pesentincla e la spertadad san vegnir trenadas. Cunquei ch'ils utilisaders vegnan cul temps megliers, ein il tracks concepi aschia ch'ils bikers san megliurar lur habilitads entras alzar la spertadad ed il grad da difficultad dils skills, senza che la construcziun sto vegnir modificada. In obstachel, atras il qual in affon da tschun onns sa rullar, sa vegnir nezegiaus d'in profi sco schanza da segls. Ultra da quei ein pumptracks impurtonts e sempels loghens da sentupada.

La projectaziun e realisaziun succeda entras la fatschenta Velosolutions da Flem, la quala ei ina dallas purschidras dominantas internaziunalas da pumptracks asfaltai.

Il pumptrack d'asfalt planisau ei adattaus per tuttas sorts da rodas e cundiziuns dall'aura. El drova pauc manteniment, ei da liunga durada e porscha ina surfatscha uliva che tegn bein cun ina fetg bassa resistenza da rullar.

Il pumptrack Fontanivas a Glion, vegness realisaus agl ur dil plaz da trenament da ballapei, en direcziun dalla Via Fontanivas e dil bogn aviert. La parcella 472 ei en possess dalla vischnaunca e sesanfla ella zona per edifecis e stabiliments publics. Aschia ei la conformitad dalla zona dada.

Avantatgs d'in pumptrack

Tenor la plattafuorma d'informaziun digl uffeci da sanadad Grischun per la promoziun dalla sanadad e prevenziun:

Il sport il pli popular dils svizzers – il pumptrack porscha trenament dalla tecnica e segirtad da semover cun velo.

Attractiv per la vischnaunca – in'infrastructura moderna e multifara augmenta l'attractivitad d'ina vischnaunca per habitonts e potenzials nievdomiciliai.

Plascher da semover – pumptracks scoleschan la coordinaziun e promovan el medem mument la cundiziun fisica.

Pumptracks schanegian las resursas – els ein gia realisabels sin surfatschas da 250 m2 ed ein era adattai per surfatschas restontas.

Multifuncziunalitad – igl ei pusseivel da far diever dil pumptrack cun biars urdeins da sport (velo, inline-skates, skateboards etc.).

Pumptracks ein per tuts – els ein per ina vasta gruppa en mira e san vegnir integrai bein en in'ura da gimnastica dalla scola.

Loghens da sentupada – grazia alla gruppa en mira varionta daventan pumptracks ina zona da sentupada per l'entira vischnaunca.

Loghens silenzius –  far diever dil pumptrack caschuna strusch canera ed ei perquei era acceptaus ella vischinonza.

Pumptracks ein segirs – els vegnan classificai dil post da consultaziun svizzer per la prevenziun d'accidents (PPA) sin il scalem da difficultad «blau» (sempel).

In product svizzer – la fatschenta svizra Velosolutions da Flem drova materialias localas per construir pumptracks e collaborescha cun furniturs svizzers.

Cuosts

Ils cuosts per la contrucziun dil pumptrack secumponan tenor la calculaziun dils cuosts dallas suandontas posiziuns:

posiziun

cuosts 

allontanament terren sura

CHF 9'910.00

construcziun ruosna d'aua da sfundrada

CHF 2'770.00

realisaziun format nunelaborau

CHF 55'950.00

installaziun UG 0/45

CHF 52'600.00

Integraziun terren sura

CHF 4'150.00

integraziun cuvrida

CHF 66'720.00

planaziun groppa terren sura

CHF 1'540.00

planaziun groppa terren sura

CHF 2'580.00

semnar

CHF 1'690.00

albiert e proviant, pauschal

CHF 14'120.00

planisaziun, pauschal

CHF 27'560.00

reserva

CHF 5'000.00

7.7 % taglia sin plivalur

CHF 18'410.00

total extradas

CHF 263'000.00

Finanziaziun

L'uniun «a Glion» fa avanzar cun passiun il project dil pumptrack Fontanivas a Glion e vul finanziar tal per gronda part cun mieds da tiarzs. La vischnaunca duei separticipar cun ina contribuziun da 100'000 francs ni maximalmein 40 pertschien dallas spesas d'investiziuns imputablas. Quei corrispunda era allas finamiras dalla nova lescha da sanadad e las pusseivladads per finanziar implonts da sport tenor art. 8, la quala ei vegnida approbada dil parlament communal a caschun dalla sesida digl avrel 2022.

finanziaziun

contribuziun vischnaunca Ilanz/Glion

CHF 100'000.00

fondo da sport Grischun sport

CHF 10'000.00

contribuziun club da velos Surselva

CHF 10'000.00

sponsurs privats e fatschentas

CHF 121'000.00

crowdfunding

CHF 22'000.00

total entradas

CHF 263'000.00

Menaschi e manteniment

Tier il pumptrack setracta ei d'in indrez public ch'ei accessibels per tuts. Grazia al catram d'asfalt basegna igl indrez pauc manteniment. Il manteniment jamnil (tener schuber igl indrez) da ca. mars entochen november ei vegnius schazegiaus cun duas uras da lavur e duei vegnir prestaus dil survetsch tecnic. Tier pli grondas lavurs da tgira duei l'uniun «a Glion» vegnir integrada cun lavur voluntaria.

Termins

	Decisiun parlament communal	17 da matg 2022

	Planisaziun pumptrack	zercladur 2022 – october 2022

	construcziun pumptrack	avrel – zercladur 2023

	menaschi pumptrack	naven dil fenadur 2023

Proposta

		Sin fundament dallas explicaziuns precedentas fa la suprastonza communala las suandontas propostas al parlament communal:

		d'entrar ella fatschenta;

		d'approbar ina contribuziun da 100'000 francs ni maximalmein 40 pertschien dils cuosts imputabels per la construcziun d'in pumptrack a Fontanivas, Glion.

	Ilanz/Glion, ils 26 d'avrel 2022	Suprastonza communala Ilanz/Glion

1

2